Nota de premsa – 09/09/17

**Or per a Núria Vilarrubla (C1D) i bronze per a David Llorente (Extreme Caiac H) a la Copa del Món de Canoe Eslàlom de la Seu d'Urgell**

**El Parc Olímpic ha estat testimoni del gran resultat protagonitzat el dissabte 9 de setembre per l'equip espanyol de canoa (C1D) femení, amb el primer lloc de Núria Vilarrubla, el que la situa quarta en el rànquing de Copa del Món, i l’equip espanyol d’Extreme Caiac masculí, amb la tercera posició de David Llorente.**

**Diumenge es tancarà aquesta final de la Copa del Món amb les semifinals i finals de K1D i C1H, amb moltes possibilitats per a Maialen Chourraut, palista basca que va aconseguir una medalla d’or en els passats Jocs Olímpics de Rio 2016.**

Dissabte 9 de setembre, el Parc Olímpic de la Seu d’Urgell ha acollit les semifinals i finals de l’última prova del circuit de la Copa del Món de Canoe Eslàlom, després de passar per Praga (República Txeca), del 16 al 18 de juny; a Augsburg (Alemanya), del 23 al 25 de juny; a Markkleeberg (Alemanya), del 30 de juny al 2 de juliol i a Ivrea (Itàlia), de l’1 al 3 de setembre.

Durant la jornada de dissabte s’han disputat les semifinals i finals de les modalitats de **canoa doble masculina** (C2H), **canoa dones** (C1D), **caiac homes** (K1H) i **Extreme Caiac** (K1) **homes i dones**. En aquest sentit, la capital de l’Alt Urgell ha estat testimoni no només dels guanyadors de la cinquena Copa del Món d’aquesta temporada, sinó que també ha donat a conèixer els vencedors de tot el circuit.

La jornada ha començat a les 9:20 h del matí amb les semifinals de la competició, en què han participat els 14 millors de C2H, les 30 millors de C1D i els 40 millors de K1H. De tots aquests competidors, tan sols 10, els millors, han passat a les finals de cadascuna de les modalitats, les quals també s'han disputat durant el migdia i la tarda.

**Vilarrubla fa or en Canoa (C1D) en la Copa del Món**

De les tres participants espanyoles en C1, dues s'han ficat a la final. Núria Vilarrubla, de 25 anys, (club Cadí Canoe-Kayak) ho ha fet per la porta gran marcant el tercer millor temps de la semifinal amb 112,49 segons. Annebel Van der Knijff (Club Cadí Canoe-Kayak), de 21 anys, amb una baixada de 117,79 segons també ha aconseguit el seu pas a la final amb una 10a plaça. Klara Olazabal (119,66), de 19 anys i del club Santiagotarrak, però, no ha passat el tall, en quedar en 13a posició.

La final ha estat clarament liderada per Vilarrubla, que, amb un temps de 108,37 segons i sense cap penalització, s’ha proclamat la campiona indiscutible de la cinquena Copa del Món d’aquesta temporada, després de fer una baixada espectacular. Resultat que la situa quarta del rànquing de Copa del Món, amb 230 punts.

La palista de la Seu ha declarat sentir-se molt satisfeta pel bon resultat i haver revalidat l’or obtingut l’any passat a casa. “Estem afrontant la línia final d’aquesta temporada i estic molt contenta de sortir reforçada d’aquesta prova, sobretot a casa, compartir-ho amb els meus, que és el més important”. Amb la mirada posada en la propera cita, els Campionats del Món a Pau (França), del 26 de setembre a l’1 d’octubre, assegura que aquesta victòria “em dóna un plus d’energia per continuar confiant en el que treballem i fem”.

L’entrenador de la Real Federación Española de Piragüismo (RFEP), Xabi Etxaniz, ha valorat molt positivament la primera posició de la palista: “el triomf de Vilarrubla ha estat impressionant”. Segons apunta, competir a casa és un avantatge, “perquè coneixes bé el canal”, però, per contra, “hi ha altres paràmetres, més emocionals, que són difícils de gestionar perquè un mateix es posa pressió” per fer-ho bé.

El podi ha estat completat per l’australiana Jessica Fox, de 23 anys, (110,89) i l’austríaca Nadine Weratsching, de 19 anys (113,01).

Jessica Fox ha estat la vencedora de tot el circuit de Copa del Món de canoe eslàlom 2017 amb 307 punts.

**Bronze per a Llorente en la modalitat de l’Extreme Caiac Homes**

La jornada ha finalitzat amb l’Extreme Caiac, en categoria masculina i femenina, nova disciplina en què surten 4 barques juntes que competeixen cos a cos fins al final. El traçat, marcat amb portes especials, balises o obstacles, exigeix una trajectòria espectacular, amb diferents opcions, tot aprofitant les característiques extremes de les aigües braves. Durant el recorregut, d’uns 45 segons, hi ha dues portes que s’han de remuntar simètriques a la mateixa alçada: els palistes escullen per quina passen.

En el cas dels espanyols, David Lorente, de 20 anys i del club Rio Eresma, ha aconseguit fer podi en finalitzar tercer, per darrere de l’alemany Hannes Aigner i el neozelandès Mike Dawson. En la categoria femenina, el podi ha estat format per l’holandesa Martina Wegman, la francesa Camille Prigent i la rusa Polina Mukhaleeva.

**Caiac masculí (K1H), a tocar del podi**

Les semifinals d'aquesta modalitat han comptat amb el major nombre de participants: 40, dels quals tan sols han pogut passar a la final 10. Després d’unes molt bones classificatòries durant la jornada de divendres 8, dos dels tres esportistes de la RFEP han aconseguit passar a la final. David Llorente, del club Rio Eresma, ha pogut passar a la final en 5è lloc (90,71), després d’una espectacular baixada. El seu company d’equip Joan Crespo, de 29 anys i del club Santiagotarrak, ha finalitzat en 7a posició (91,57). El tercer integrant, Samuel Hernanz (31 anys), de l’ATSS, amb dues penalitzacions de 50 segons, ha finalitzat 39è amb un temps de 194,12.

Ja a la final, Crespo ha finalitzat 5è, amb 89,62 segons, el que el situa en lloc número 12è del rànquing amb 161 punts. Aquest resultat en la Copa del Món ha estat el millor de la temporada, resultat que “és un punt de confiança cap al Mundial de Pau. De fet, durant tot el cap de setmana he fet bones baixades. Avui, la mànega de semifinal ha estat bona, però no espectacular; en canvi, la mànega de la final ha estat molt bona però he tingut una penalització que em deixa fora del podi”. Per la seva banda, Llorente ha obtingut la setena plaça (90,76) i es troba en 31è lloc en el rànquing amb 95 punts.

Segons Etxaniz, “els dos finalistes han remat molt bé, han estat molt competents. És una llàstima que no hagin fet podi, perquè han fet unes mànegues molt bones”.

El podi d’aquesta Copa del Món ha estat format per l’or de l’eslovè Peter Kauzer (86,96), la plata del francès Boris Neveu (87,00) i el bronze del txec Jiri Prskavec (88,69).

El txec Vit Prindis ha estat el vencedor de tot el circuit amb 292 punts.

**Canoa doble (C2H), a les portes**

La jornada ha començat amb les semifinals de C2 homes. La parella de la selecció espanyola formada pels catalans Daniel Marzo (27 anys) i Jesús Pérez (25 anys), del Club Capitán Nemo, no ha aconseguit classificar-se. Tot i no haver tingut cap penalització en la baixada, s’han quedat a les portes de passar a la final en col·locar-se en la 11a posició (109,79). El podi d’aquesta modalitat ha estat format pels alemanys Robert Behling i Thomas Becker (102,81); els també alemanys David Schroeder i Nico Bettge (103,81) i els francesos Gauthier Klauss i Matthieu Peche (104,16), que han estat primers, segons i tercers, respectivament.

La parella formada per Robert Behling i Thomas Becker, amb 312 punts, ha estat la vencedora del circuit de Copa del Món.

**Tercera jornada de diumenge: semifinals i finals de K1D i C1H**

El diumenge 10 de setembre serà la tercera i definitiva jornada de la final de la Copa del Món de Canoe Eslàlom al canal olímpic del Parc del Segre a la Seu d'Urgell. Serà el torn de les semifinals i finals de les proves de caiac femení (K1D) i canoa masculina (C1H).

En ambdues proves hi haurà representació dels palistes de la RFEP. S'espera una gran actuació de l’equip espanyol, que va fer un gran paper en les classificatòries de divendres 8 de setembre. Maialen Chourraut (ATSS), medallista d’or a Rio’16 i bronze a Londres’12, va aconseguir la sisena plaça i Marta Martínez, del Cadí CK, també va passar amb la 19a posició.

Pel que fa al C1 homes, Ander Elosegi, del club Santiagotarrak, va aconseguir passar directament a la semifinal en la primera mànega, amb una 15a posició.

**Informació general**

La Seu d'Urgell (Alt Urgell - Lleida), capital dels Pirineus, està ubicada a 10 quilòmetres d’Andorra i a 180 quilòmetres de Barcelona. Té 12.500 habitants i es troba a una altitud de 700 m sobre el nivell del mar. La ciutat és un important centre de serveis i geogràficament està en la confluència dels rius Segre i Valira, tret que la converteix en un centre reconegut a nivell mundial per practicar esports d'aigües braves.

Hotels, restaurants, reserves:

Telf +34 973 351 511

reserves@turismeseu.com

<http://www.turismeseu.com>

**Contacte esdeveniment**

2016 Canoa Eslàlom ICF Copa del Món / La Seu d'Urgell - Espanya

canoeslalomseu@parcolimpic.cat

<http://canoeslalomseu.parcolimpic.cat>

<http://www.rfep.es>

#canoelaseu

Parc Olímpic del Segre

Parc del Segre

25700 La Seu d'Urgell

Tel: +34 973 36 00 92

Fax: +34 973 36 01 92

parcolimpic@parcolimpic.cat

<http://www.parcolimpic.cat>

**Més informació web oficial de la competició**:<http://canoeslalomseu.parcolimpic.cat>

**Servei de premsa**

Xènia Fortea M. 607 754 170 | xfortea@xcommunication.es

Toti Rosselló M. 670 763 555 | toti@xcommunication.es